Zerscht hämmer ja eigentli vo Broom uf Alice Springs und dänn wieder zrugg uf Sydney welle. Dä Plan hämmer allerdings scho lang verworfe und ois entschiede, dass mer vo Broom  us direkt uf Darwin ue gönd. Es isch ois aber scho in Exmouth z heiss und z füecht gsi und hät viel z viel Mugge und Flüge gha. Und uf em Wäg nach Darwin sind immer no es paar Strasse wäg Überschwämmige (Rägeziit) gschlosse.und de Diesel da obe wird au immer tüürer (mer wüsset mit oisem Gäld bessers azfange, als es dä Ölgsellschafte z spende). So hämmer ois also entschiede, wieder uf Perth zrugg z gah. Bis jetzt hämmer uf em Abäwäg erscht s paar verwirrti Emus und Geisse gseh uf de Strass und eis tods  Kangaroo. Aber mer (mit mer meini de René) sind fliessig gsi hüt und scho bis uf Geraldton abe gfahre. Det hämmer es Motelzimmer gfunde für A$ 62.-. Dä Bsitzer isch offesichtlich en Antiraucher gsi. Nachdem uf em Wäg zur Reception scho überall Rauchverbotzeiche gsi sind und gstande isch, dass mer sich als Raucher es anders Hotel sueche sölli, isch dänn au die erscht Frag bim Ichecke gsi, ob mer Raucher seget. Im Zimmer häts denn - oh Wunder - natürli au wieder x Rauchverbotzeiche gha und s isch gstande, dass  mer ois also würkli userüehre därfi, falls mers waage würdet, doch z rauche ;). Mir händ ois dänn wahnsinnig zämegrisse und nöd graucht =D